KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätöksen sisämarkkinoiden verotuksen järjestelmiä vahvistavasta yhteisön ohjelmasta (Fiscalis 2007 -ohjelma)

2002/0015 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston päätöksen sisämarkkinoiden verotuksen järjestelmiä vahvistavasta yhteisön ohjelmasta (Fiscalis 2007 -ohjelma)

1- TAUSTAA

Ehdotus toimitettiin Euroopan parlamentille ja neuvostolle (asiakirja KOM(2002)10 lopullinen - 2002/0015(COD)): // 17 tammikuuta 2002

Talous- ja sosiaalikomitea antoi lausuntonsa: // 17 heinäkuuta 2002

Euroopan parlamentti antoi lausuntonsa ensimmäisessä käsittelyssä: // 13 kesäkuuta 2002

Yhteinen kanta vahvistettiin: // 26 heinäkuuta 2002

2- KOMISSION EHDOTUKSEN TARKOITUS

Komission ehdotuksen Euroopan parlamentin ja neuvoston päätökseksi tarkoituksena on olemassa olevan Fiscalis-ohjelman [1] jatkaminen ja sen laajentaminen koskemaan myös välitöntä verotusta ja vakuutusmaksuveroja.

[1] Euroopan parlamentin ja neuvoston päätös N:o 888/98/EY sisämarkkinoiden välillisen verotuksen järjestelmiä vahvistavan yhteisön toimintaohjelman (Fiscalis-ohjelma) hyväksymisestä, EYVL L 126, 28.4.1998, s.1.

3- YHTEISTÄ KANTAA KOSKEVAT HUOMAUTUKSET

3.1. Yleisiä huomautuksia

Komissio on tyytyväinen siitä, että neuvosto on vahvistanut komission alkuperäisen ehdotuksen yleisen lähestymistavan. Se toteaa, että neuvosto tukee nykyisten toimenpiteiden jatkamista olemassa olevan Fiscalis-ohjelman puitteissa ja on erityisen tyytyväinen neuvoston tuesta näiden toimien laajentamisessa koskemaan myös välitöntä verotusta.

Komissio on kuitenkin pettynyt siihen, että neuvosto on päättänyt vähentää sen ehdottamaa ohjelman rahoitusta 56 miljoonasta eurosta 44 miljoonaan euroon. Budjetin pienentäminen tässä määrin saattaa tarkoittaa sitä, ettei kaikkia ohjelmassa suunniteltuja toimenpiteitä voida toteuttaa. Osa budjettiehdotuksesta liittyi toimiin, joita neuvosto ei vielä ollut hyväksynyt, etenkin IT-alalla. Mikäli neuvosto päättää edetä rajatylittävän alv-vähennyksen tietojenvaihtojärjestelmän ja sähköisen kaupankäynnin uuden valvontajärjestelmän suhteen, komissio ehdottaa Euroopan parlamentille ja neuvostolle budjetin lisäämistä, jos Fiscalis 2007 -ohjelman budjetin varat ovat riittämättömät. Tämä budjetin uudelleentarkastelu on sopusoinnussa parlamentin toiveen kanssa, jonka mukaan budjettivallan käyttäjää olisi kuultava uudelleen tämän ohjelman puitteissa vuonna 2006 (tämä oli kahden parlamentin ehdottaman tarkistuksen tarkoitus).

3.2. Parlamentin ensimmäisessä käsittelyssä ehdottamien tarkistusten huomioon ottaminen

Yhteisessä kannassaan neuvosto otti huomioon yhden parlamentin ehdottamista tarkistuksista. Tämä tarkistus koskee komission vuosittain julkaiseman, ohjelman täytäntöönpanoa ja tuloksia suhteessa vuosittaiseen toimintasuunnitelmaan koskevan kertomuksen toimittamista Euroopan parlamentille. Koska lainsäädäntöprosessin muut osapuolet ovat tätä mieltä, voi komissio nyt hyväksyä tämän ehdotuksen.

Kaksi parlamentin ehdottamista tarkistuksista muuttaa ohjelman arvonlisäveroon ja välittömään verotukseen liittyviä tavoitteita. Neuvosto päätti yksimielisesti muuttaa komission ehdotusta näiden tavoitteiden suhteen. Syy, miksi neuvosto tarkisti näitä tavoitteita, oli että se halusi korostaa, ettei Fiscalis 2007 ole "poliittinen" ohjelma, vaan pikemminkin jäsenvaltioiden veroviranomaisten hallinnollista yhteistyötä edistävä ohjelma. Komissio myöntää, ettei ohjelman tarkoituksena ole verolainsäädännön yhdenmukaistaminen, ja lisää mielellään pöytäkirjaan merkinnän asiasta.

Kahta parlamentin ehdottamaa tarkistusta ei hyväksynyt komissio eikä neuvosto. Nämä tarkistukset koskevat ohjelman toimenpiteitä ja koordinointia tulevien ohjelmien kanssa. Komissio on tyytyväinen siitä, ettei neuvosto ole hyväksynyt näitä tarkistuksia, sillä se uskoo tämäntyyppisten artikloiden olevan tarpeettomia päätöksessä.

3.3. Neuvoston ehdottamat tarkistukset

Neuvosto ehdotti eräitä muutoksia. Lukuun ottamatta ohjelman rahoitusta, kaikki muutokset koskevat sanamuotoa ja neuvoston mielestä selventävät tekstiä. Neuvoston ehdottamat muutokset on hyväksytty yksimielisesti, ja komissio voi hyväksyä kaikki neuvoston ehdotukset, joten ohjelma voidaan hyväksyä ennen 31. joulukuuta 2002.

3.4. Yhteisen kannan ja komission ehdotuksen yhtymäkohdat

Yhteisessä kannassa tuetaan täysin komission ehdotuksen tavoitteita, mukaan luettuna ohjelman toimien laajentaminen koskemaan myös välitöntä verotusta.

4- PÄÄTELMÄ

Komission mielestä neuvoston yksimielisesti hyväksymä yhteinen kanta edustaa riittävää kompromissia. Se pahoittelee budjetin pienentämistä, mutta hyväksyy sen katsoen sen vastaavan parlamentin toivetta tarkistaa budjettia ohjelman keston aikana.

Komissio on vakuuttunut siitä, että lainsäädäntöprosessin osapuolten mielipiteiden välinen ero on nyt niin pieni, että päätös voidaan hyväksyä hyvin nopeasti, mikä mahdollistaa ohjelman toimien jatkamisen 31. joulukuuta 2002 jälkeen; etenkin IT-alaan liittyvien toimien, kuten alv-tietojen vaihtojärjestelmän (VIES) jatkamisen, mikä on oleellista sisämarkkinoiden häiriöttömän toiminnan kannalta.

5. neuvoston ja komission lausuma pöytäkirjaan liitettäväksi

Komissio ja neuvosto antoivat pöytäkirjaan liitettäväksi yhteisen lausuman, joka on tämän tiedoannon liitteenä.

Lausumalla halutaan vahvistaa, että ohjelman tarkoituksena ei ole verosääntöjen yhdenmukaistaminen. Jos ehdotus koskisi verosääntöjen yhdenmukaistamista, komissio olisi tehnyt ehdotuksen pikemminkin perustamissopimuksen 93 artiklan kuin 95 artiklan nojalla. Perustamissopimuksen 93 artiklan mukainen menettely edellyttää yksimielisyyttä ja Euroopan parlamentin kuulemista.

Ilmoitus pöytäkirjaan

"Neuvosto ja komissio toteavat, että ohjelmaan ei kuulu verolainsäädännön yhdenmukaistaminen".